[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.5.2005

COM(2005) 182 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 131/2004 του Συμβουλίου σχετικά με ορισμένα περιοριστικά μέτρα κατά του Σουδάν

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η Κοινή Θέση 2004/31/ΚΕΠΠΑ της 9ης Ιανουαρίου 2004 προβλέπει την επιβολή εμπάργκο στο Σουδάν όσον αφορά τα όπλα, τα πολεμοφόδια και το στρατιωτικό εξοπλισμό, καθώς και την απαγόρευση της παροχής τεχνικής και οικονομικής βοήθειας για στρατιωτικές δραστηριότητες στο Σουδάν. Η απαγόρευση της παροχής τεχνικής και οικονομικής βοήθειας για στρατιωτικές δραστηριότητες εφαρμόστηκε με τον κανονισμό (ΕΚ) αριθ. 131/2004 του Συμβουλίου της 26ης Ιανουαρίου 2004.

2. Λόγω των πρόσφατων εξελίξεων στο Σουδάν, και ιδίως λόγω των συνεχιζόμενων παραβιάσεων της συμφωνίας κατάπαυσης του πυρός της N’djamena της 8ης Απριλίου 2004 και των Πρωτοκόλλων της Abuja της 9ης Νοεμβρίου 2004 από όλες τις πλευρές στο Νταρφούρ καθώς και λόγω της παράλειψης της κυβέρνησης του Σουδάν και των επαναστατικών και όλων των άλλων ενόπλων δυνάμεων να συμμορφωθούν με τις δεσμεύσεις που ανέλαβαν και τα αιτήματα του Συμβουλίου Ασφαλείας, το Συμβούλιο Ασφαλείας των Ηνωμένων Εθνών αποφάσισε στις 29 Μαρτίου 2005 να επιβάλει εμπάργκο όπλων κατά όλων των μερών της συμφωνίας κατάπαυσης του πυρός της N’djamena και κάθε άλλων εμπόλεμων μερών στο Νταρφούρ. Το Συμβούλιο Ασφαλείας των Ηνωμένων Εθνών προέβλεψε ορισμένες εξαιρέσεις από το εμπάργκο.

3. Για να εναρμονιστεί το ισχύον εμπάργκο της ΕΕ το οποίο, αντίθετα από το εμπάργκο που επέβαλαν τα Ηνωμένα Έθνη, επηρεάζει όλες τις εξαγωγές στο Σουδάν, με την απόφαση του Συμβουλίου Ασφαλείας των Ηνωμένων Εθνών της 29ης Μαρτίου, το Συμβούλιο ενέκρινε την Κοινή Θέση 2005/…/ΚΕΠΠΑ, της ……, που προβλέπει συμπληρωματική εξαίρεση από το εμπάργκο. Η συμπληρωματική εξαίρεση αφορά το εμπάργκο τεχνικής και οικονομικής βοήθειας όπως εφαρμόζεται με τον κανονισμό (ΕΚ) αριθ. 131/2004 του Συμβουλίου. Η Επιτροπή προτείνει επομένως να εναρμονιστεί ο κανονισμός με αυτήν την Κοινή Θέση.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 131/2004 του Συμβουλίου σχετικά με ορισμένα περιοριστικά μέτρα κατά του Σουδάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 60 και 301,

την Κοινή Θέση 2005/…/ΚΕΠΠΑ του Συμβουλίου για την τροποποίηση της Κοινής Θέσης 2004/31/ΚΕΠΠΑ σχετικά με την επιβολή εμπάργκο στο Σουδάν όσον αφορά τα όπλα, τα πολεμοφόδια και το στρατιωτικό εξοπλισμό[1],

την πρόταση της Επιτροπής,

Εκτιμώντας τα ακόλουθα:

(1) Η Κοινή Θέση 2004/31/ΚΕΠΠΑ της 9ης Ιανουαρίου 2004[2] προβλέπει την επιβολή εμπάργκο στο Σουδάν όσον αφορά τα όπλα, τα πολεμοφόδια και τον στρατιωτικό εξοπλισμό, καθώς και την απαγόρευση της παροχής τεχνικής και οικονομικής βοήθειας για στρατιωτικές δραστηριότητες στο Σουδάν. Η απαγόρευση της παροχής τεχνικής και οικονομικής βοήθειας για στρατιωτικές δραστηριότητες εφαρμόστηκε με τον κανονισμό (ΕΚ) αριθ. 131/2004 του Συμβουλίου της 26ης Ιανουαρίου 2004 όσον αφορά ορισμένα περιοριστικά μέτρα κατά του Σουδάν[3].

(2) Λόγω των πρόσφατων εξελίξεων στο Σουδάν, και ιδίως λόγω των συνεχιζόμενων παραβιάσεων της συμφωνίας κατάπαυσης του πυρός της N’djamena της 8ης Απριλίου 2004 και των Πρωτοκόλλων της Abuja της 9ης Νοεμβρίου 2004 από όλες τις πλευρές στο Νταρφούρ καθώς και λόγω της παράλειψης της κυβέρνησης του Σουδάν και των επαναστατικών και όλων των άλλων ενόπλων δυνάμεων να συμμορφωθούν με τις δεσμεύσεις που ανέλαβαν και τα αιτήματα του Συμβουλίου Ασφαλείας, το Συμβούλιο Ασφαλείας των Ηνωμένων Εθνών ενέκρινε στις 29 Μαρτίου 2005 το ψήφισμα αριθ. 1591 (2005) για την επιβολή, μεταξύ άλλων, εμπάργκο όπλων και απαγόρευσης παροχής σχετικής βοήθειας κατά όλων των μερών της συμφωνίας κατάπαυσης του πυρός της N’djamena και κατά των άλλων εμπόλεμων μερών στο Νταρφούρ. Το ψήφισμα αριθ. 1591 (2005) προβλέπει ορισμένες εξαιρέσεις από το εμπάργκο.

(3) Η Κοινή Θέση 2005/…/ΚΕΠΠΑ επιβεβαιώνει το εμπάργκο και την απαγόρευση που είχαν προβλεφθεί από την Κοινή Θέση 2004/31/ΚΕΠΠΑ και περιλαμβάνει διάταξη για συμπληρωματική εξαίρεση από το εμπάργκο όπλων και την απαγόρευση παροχής σχετικής βοήθειας, που επηρεάζει όλα τα πρόσωπα και τις οντότητες στο Σουδάν, ώστε ο κατάλογος των εξαιρέσεων να εναρμονισθεί με το ψήφισμα αριθ. 1591 (2005). Δεδομένου ότι αυτή η εξαίρεση εφαρμόζεται στην απαγόρευση παροχής οικονομικής και τεχνικής βοήθειας, ο κανονισμός (ΕΚ) αριθ. 131/2004 πρέπει να τροποποιηθεί ανάλογα.

(4) Η συμπληρωματική εξαίρεση πρέπει να έχει αναδρομική ισχύ από την ημερομηνία έγκρισης του ψηφίσματος αριθ. 1591 (2005). Ο παρών κανονισμός πρέπει επομένως να τεθεί σε εφαρμογή αμέσως.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 4 του κανονισμού (ΕΚ) αριθ. 131/2004 αντικαθίσταται από το ακόλουθο κείμενο:

«Άρθρο 4

1. Κατά παρέκκλιση των άρθρων 2 και 3, οι αρμόδιες αρχές των κρατών μελών που κατονομάζονται στο παράρτημα, μπορούν να επιτρέψουν την παροχή οικονομικής και χρηματοδοτικής βοήθειας καθώς και τεχνικής βοήθειας σε σχέση με

α) μη θανατηφόρο στρατιωτικό εξοπλισμό που προορίζεται αποκλειστικά για ανθρωπιστική χρήση ή για προστασία ή για προγράμματα δημιουργίας θεσμών των Ηνωμένων Εθνών, της Αφρικανικής Ένωσης, της Ευρωπαϊκής Ένωσης και της Κοινότητας·

β) εξοπλισμό που προορίζεται για επιχειρήσεις διαχείρισης κρίσεων από την Ευρωπαϊκή Ένωση και τα Ηνωμένα Έθνη·

γ) εξοπλισμό απομάκρυνσης ναρκών και υλικού που χρησιμοποιείται σε δράσεις απομάκρυνσης ναρκών.

δ) επιχειρήσεις διαχείρισης κρίσεων από την Αφρικανική Ένωση, συμπεριλαμβανομένου του εξοπλισμού που προορίζεται για τέτοιες επιχειρήσεις·

ε) την εφαρμογή της συνολικής ειρηνευτικής συμφωνίας που υπέγραψαν η κυβέρνηση του Σουδάν και το Λαϊκό Απελευθερωτικό Κίνημα/Στρατός τoυ Σoυδάv στο Ναϊρόμπι, Κένυα, στις 9 Ιανουαρίου 2005.

2. Δεν θα δοθεί καμία έγκριση για δραστηριότητες που έχουν ήδη λάβει χώρα.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 29 Μαρτίου 2005.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L… της ….2005, σ…

[2] ΕΕ L 6 της 10.1.2004, σ. 55.

[3] ΕΕ L 21 της 28.1.2004, σ. 1. Κανονισμός που τροποποιήθηκε για τελευταία φορά από τον κανονισμό (ΕΚ) αριθ. 1516/2004 (ΕΕ αριθ. L 278 της 27.8.2004, σ. 15).